text: Modeltog i lange baner i Kolding
  07 april 2018 kl. 12.42
  4000 kvadratmeter i Sydbank Arena er i denne weekend fyldt med modeltog i alle størrelser. Det er Danmarks største udstilling af sin art, hvor folk fra 100 klubber fylder hallerne med deres hobbytog
  
  Klaus Lytzhøft, fmd., Spor1LiveSteamTeam, Herning : "Vi håber, der vil komme mange mennesker - og man skal endelig tage børn og børnebørn med. Her er sjove oplevelser med tog, og selvom vi er toggale, så er vi altså normale mennesker."
  Hvis børnene keder sig i denne weekend, kan man bruge lidt tid på at vise dem legetøj fra den gang far eller bedstefar var barn.
  Modeljernbanetog i alle størelser fylder nemlig både lørdag og søndag Sydbank Arenas 4000 kvadratmeter.
  Det er Dansk Model Jernbane Union, som arrangerer årets største jernbanetog-udstilling, hvor deltagere fra omkring 100 klubber landet over har opstillet deres kørende anlæg i flere skalastørrelser.
  Og selvom man måske kunne synes, at den slags legetøj mest er for børn, så tiltrækker modeltog også - primært - mænd i alle aldre.
  På udstillingen kan blandt ses de helt store Spor 1, som Klaus Lytzhøft fra Spor1LiveSteamTeam i Herning har taget med:
  - Det er store tog, der kan køre på rigtig damp, og det er mine favorittog, men det er ikke for nybegyndere. Det tog mig tre måneder at samle mit seneste lokomotiv, men en dejlig hobby at dele med andre.
  Klaus Lytzhøft holder meget af at vise sine tog frem på udstillingen:
  - For det første får vi kørt med vores materiel, og det er ikke så tit vi gør det, og dernæst får vi mødt en masse rare mennesker, som vi kan fortælle om vores hobby, og en gang i mellem kan vi være heldige at få lokket en med, siger Klaus Lytzhøft.
  Hobbyen har den udfordring, at ikke så mange børn leger med modeltog længere, så det er mest mænd over en vis alder, som kommer på udstillingen.
  - Vi håber, at der vil komme mange mennesker, og man skal endelig tage børn og børnebørn med. Her er sjove oplevelser med tog, og selvom vi er toggale, så er vi altså normale mennesker, ler Klaus Lytzhøf.
  På udstillingen i denne weekend er der 20 kørende anlæg og 50 stande.
  